โพลวาเลนไทน์ปี 2565 ประชาชนกว่าร้อยละ 70 อยากมอบสิ่งดีให้บุคคลอันเป็นที่รัก
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ได้ร่วมกับสวนดุสิตโพล สำรวจความคิดเห็นเด็ก เยาวชน และประชาชนที่มีต่อวันแห่งความรัก หรือวันวาเลนไทน์ ปี 2565  โดยพบว่า กว่าร้อยละ 48 ให้ความสำคัญกับวันแห่งความรักเช่นเดียวกับทุกๆ ปี  ส่วนบุคคลที่อยากมอบความรักหรือความรู้สึกที่ดี กว่าร้อยละ 71  คือพ่อแม่  รองลงมาเพื่อนร้อยละ  45  ส่วนคนรักร้อยละ 36  นอกจากนี้ยังมีครูอาจารย์ บุตรหลาน  สามี/ภรรยา รวมถึงศิลปิน  นักแสดงที่มีชื่อเสียงกว่าร้อยละ 12  ขณะที่สิ่งของที่อยากมอบให้คนที่รักมากสุดคือ ดอกไม้ รองลงมาเป็นเครื่องประดับ สิ่งของมีค่า เช่น นาฬิกา เงิน ทอง รวมถึงสิ่งประดิษฐ์ที่ทำขึ้นเอง เช่น  การ์ด  หน้ากากอนามัยและสายคล้อง แอลกอฮอล์เจล/สเปรย์  นอกจากบอกรักด้วยตนเองแล้ว ยังใช้ช่องทางผ่านออนไลน์ ได้แก่ ไลน์  เฟซบุ๊ก  อินสตาแกรม ส่วนวิธีแสดงออกที่ทำให้คนที่รักมีความสุขคือ การดูแลเอาใจใส่มากขึ้น  กิจกรรมทำร่วมกัน  ขณะที่ผลกระทบจากโควิด-19  ทำให้มีความกังวลเรื่องความปลอดภัยในการเดินทางออกนอกบ้าน  สำหรับส่วนวิธีส่งเสริมการแสดงความรักที่เหมาะสม พบว่า พ่อแม่ ผู้ปกครอง ควรเป็นแบบอย่างที่ดี สถานศึกษาช่วยเสริมสร้างความรู้ความเข้าใจ ปลูกฝังค่านิยมที่ดี ควรจัดกิจกรรมเรื่องความรักสอดแทรกหลักธรรมคำสอนของศาสนา  รวมทั้งสร้างความตระหนักให้วัยรุ่นมีความรักที่ดีงาม